Netta Skog

Netta Skog (s. 2. lokakuuta 1990) on suomalainen harmonikan soittaja ja laulaja. Hän on digihaitarinsoiton maailmanmestari 2015. Vuonna 2006 hän voitti Kultaisen Harmonikan ja Minä soitan harmonikkaa -kilpailun. Kultaisessa Harmonikassa Skogin kilpailukappaleet poikkesivat tavanomaisesta harmonikkamusiikista. Hänen kilpailukappaleinaan olivat vuoden 2004 Euroviisut voittanut Ruslanan "Wild Dances" ja Nightwishin "Dead to the World". Skog sai Kultaisen Harmonikan yleisöäänistä peräti 57,6 %. 

Skog soitti suomalaisessa viikinki- ja folkmetalliyhtye Turisaksessa syksystä 2007 syyskuuhun 2011, aluksi varajäsenenä yhtyeen kiertueilla ja myöhemmin vakituisena jäsenenä Janne ”Lisko” Mäkisen jätettyä yhtyeen Skog jätti Turisaksen 12. syyskuuta 2011.

Vuonna 2012 Netta Skog voitti digiharmonikan Pohjoismaiden mestaruuden Roland V-Accordion -kilpailussa Ikaalisissa ja edusti Suomea Italiassa kansainvälisessä finaalissa. Hän oli kansainvälisessä finaalissa neljäs ja sai lehdistöpalkinnon.  Vuonna 2012 Skog oli Suomi-iskelmän SM-kilpailujen finaalissa Kiuruveden Iskelmäviikolla ja sijoittui toiseksi. Lisäksi hän kilpaili UKC-laulukilpailussa samana vuonna ja sijoittui toiseksi.

Vuonna 2013 Skog oli Seinäjoen Tangomarkkinoilla Kuningatar-finaalissa. Skog oli yleisöäänestyksen perusteella kilpailun ennakkosuosikki. Vuonna 2015 hän voitti digiharmonikkasarjan maailmanmestaruuden Coupe Mondiale -harmonikkakilpailussa.

Netta Skog valittiin Suomen Harmonikkaliiton toimesta Vuoden 2024 Harmonikkataiteilijaksi. Valinta kohdistui häneen muun muassa sen vuoksi, että Skog on ennakkoluulottomasti ottanut digiharmonikan haltuun ja vienyt harmonikkaa sellaisille musiikin alueille joissa, sitä ei perinteisesti ole käytetty, kuten metallimusiikkiin ja elokuvamusiikkiin. Hän on myös monipuolisen musiikkiuransa myötä toiminut esimerkkinä erityisesti lapsille ja nuorille, että harmonikka soveltuu hyvin monenlaiseen musiikkiin. 

Skog oli mukana folk metal -yhtye Ensiferumin vuonna 2015 julkaistulla One Man Army -nimisellä albumilla ja hän oli Emmi Silvennoisen sijaisena osalla Ensiferumin 2015 vuoden kiertueista. Vuonna 2016 Skog liittyi jäseneksi Ensiferumiin, jossa hän soitti digiharmonikkaa ja lauloi. One man army -albumin lisäksi Skog soittaa ja laulaa 2017 julkaistulla Ensiferumin Two Paths -nimisellä albumilla. Joulukuussa 2017 Skog erosi Ensiferumista. 

Netta Skog on mukana metalliyhtye Mokoman 2016 julkaistulla akustisella Laulurovio-albumilla. Lisäksi hän on ollut mukana Mokoman akustisilla kiertueilla.

Skog on vieraillut Children of Bodomin keikoilla soittamassa haitarilla "Lake Bodom" -kappaleen Oulussa 12. joulukuuta 2015 ja Tuska-Festifaalilla 3. heinäkuuta 2016. Hän oli vierailevana tähtenä esiintymässä metalliyhtye Nightwishin Lahden konsertissa Mukkulassa 21. heinäkuuta 2018, Turun konsertissa Gatorade Centerissä 14. joulukuuta 2018 ja Helsingin Hartwall Arenalla 15. joulukuuta 2018. Skog soitti haitaria kappaleessa "Wishmaster".

Lisäksi Netta Skog on järjestänyt The Greatest Movies Of All Time -elokuvamusiikkikonsertin Karkkilassa, jossa hän soitti elokuvien soundtrackeja yksin pelkällä digihaitarilla 29. syyskuuta 2018. Konsertti oli loppuunmyyty. Hän esiintyy useiden eri artistien kanssa, minkä lisäksi hän esiintyy myös yhden hengen orkesterina, jolloin hän soittaa looper-pedaaliin yhdistetyllä digiharmonikalla kaiken ja laulaa lisäksi.

Loppuvuodesta 2018 Skog järjesti ensimmäisen oman Christmas Time -joulukonserttikiertueensa.

Keväällä 2022 Netta Skog oli esiintymässä Cirque du Soleil'n Fuzion-esityksen orkesterisssa.

Skog valmistui ylioppilaaksi Sibelius-lukiosta keväällä 2010 ja leipuri-kondiittoriksi Omnian ammattiopistosta 2013.

 Lähteet 

 Aiheesta muualla 

 Netta Skogin kotisivut

Luokka:Suomalaiset harmonikansoittajat
Luokka:Suomalaiset laulajat
Luokka:Vuonna 1990 syntyneet
Luokka:Elävät henkilöt